Man binne ure vas na moord op kindArgieffoto: SAPD, Facebook ’n Man (54) is Maandag ses ure nadat ’n negejarige kind se verdwyning in Hankey in die Oos-Kaap aangemeld is, in hegtenis geneem vir dié kind se moord. Sers. Majola Nkohli, woordvoerder van die polisie, het gesê Aqhama Tom is Sondag omstreeks 16:00 vir die laaste keer in Matodlanastraat in Weston in die dorp gesien waarna sy spoorloos verdwyn het. Aqhama is Maandag omstreeks 14:00 as vermis aangemeld waarna ’n ondersoek deur plaaslike speurders en beamptes van Humansdorp se eenheid vir gesinsgeweld, kinderbeskerming en seksuele misdrywe van stapel gestuur is. Die verdagte is ure later, omstreeks 20:00, in hegtenis geneem. “Die man het die polisie na die bosse naby die R330 in Hankey geneem waar hy Aqhama se liggaam aan hulle uitgewys het,” het Nkohli gesê. Dit is nie in dié stadium duidelik hoe Aqhama om die lewe gebring is nie. Haar vermeende moordenaar sal na verwagting Donderdag in die plaaslike landdroshof verskyn op aanklag van moord. Brig. John Lebok, bevelvoerder van die Humansdorp-polisiegroepering, het die moord veroordeel. “Dit is ongelooflik dat sommige mense nie gehoor gee aan ons oproepe in ons pogings om die aanvalle op vroue en kinders te beëindig nie. Die dood van enigiemand is pynlik, maar om iemand onder sulke omstandighede te verloor, is baie hartseer en pynlik. Ek hoop dat die oorledene se gesin vertroosting sal vind in die wete dat die verdagte agter tralies is.”